Siri Broch Johansen

Siri Broch Johansen, orjâlâškielân Juho-Sire teikkâ Veivoktár-Álber-Sire (š. njuhčâmáánu 9. peeivi 1967 Uunjargâ, Taažâ) lii tavesämmilâš-taažâ kirječällee, lávloo, čaittâleijee, máttáátteijee já kielâpargee. Sun lii porgâm iäljárávt orjâlâškielâ oovdân, vâi tot sirduuččij čuávuváid suhâpuolváid, já vâi sij, kiäh láá monâttâm kielâs Taažâ assimilaatiopolitiik keežild, puávtáččii väldiđ tom maasâd. 
Eellim.
Siri Broch Johansen šoodâi njuhčâmáánu 9. peeivi 1967 Uunjaargâst, Taažâst. Suu eeči lâi tavesämmilâš máttáátteijee Albert Johansen (1928–1985), já suu enni lâi taažâ máttáátteijee Kristine Broch Johansen (1931–2011). Siri lii sunnuu kuálmád pärni. Sust lii stuorrâviljâ Bjørn (š. 1963) já stuorrâuábbi Marit (š. 1965) sehe uccâviljâ Dag (š. 1970). Johansen eenikielâ lii tárukielâ ige orjâlâškielâ, tastko suu vanhimeh meridáin sárnuđ tuše tárukielâ pääihist. Sun lii kuittâg oppâm orjâlâškielâ maŋeláá já lii sirdám tom jieijâs párnái taan eenikiellân.
Siri aasâi elimis nelji vuossâmuu ive Puálmágist. Sun jođeškuođij vyeliškoovlâ ive 1974. Tastko sun lâi távjá pyeccee, Säämist leijee Seida škoovlâ lasseen Siri juuđij meiddei Oslost leijee Voksentoppen instituut, mii lii uáivildum párnáid, kiäin lii astma teikkâ mottoom allergia, já pyecceiviäsu škoovlâ. Ive 1979 Siri jođeškuođij Puálmág škoovlâ, maid suu uábbi já sijdâkyeimih jo juttii. Ihe maŋeláá sun sirdâšui maasâd Seida škoovlân, tastko sun ferttij jođeškyettiđ paješkoovlâ. Sun valmâštui ive 1983 já varrij Čäcisuollui áámmátškoovlâ várás. Talle sun luvâškuođij orjâlâškielâ.
Áámmátškoovlâ majemuu ive sun varrij Oslon já algâttij uápuid Sagene máttáátteijeeollâškoovlâst (). Tobbeen sun oopâi orjâlâškielâ nuuvt pyereest, ete sun tattui máttááttiđ orjâlâškielâ Oslo sämmiláid škovlâláid, já te sun algâttij orjâlâškielâ máttáátteijen Oslost porgemáánust 1993.
Karrieer.
Čalluuh.
Johansen čáálá sehe tárukielân já orjâlâškielân. Suu kiirjijn motomeh láá jurgâlum eres kieláid tegu maadâsämikielân, juulevsämikielân já suomâkielân.
Teatter- já televisiopargo.
Teatter.
Čaaitâlmčällen Johansen debytistij ive 2009 čaitâlmáin "Eatnanspáppastallan", maid sun čaalij uáppeidis improvisistmij vuáđuld. Muáddi ive maŋeláá sun pyevtittij kabaree "Samenes aften – Odne lea du vuorru" oovtâst stivrejeijee Sara Margrethe Oskaláin já čaittâleijee Stamen Stancheváin já meid čaittâlij kabareest. Ive 2013 sun pyevtittij muusikteatterčaaitâlm "ČSV-republihkka", mii muštâl tom, maht eellim jiečânâs sämistaatâst puávtáččij leđe. Čaaitâlm lâi ohtsâš tave-eennâmlâš proojeekt, moos uásálistii meid Oula Guttorm, Anna Näkkäläjärvi-Länsman, Anders Rimpi já Sara Margrethe Oskal. 
Čohčuv 2014 Johansen čäällim "Gurut guvlui Heahtás" lâi Piäiváš-aalmuglâšteatter ohjelmist. Turnee aalgij Kuovdâkiäinust roovvâdmáánu aalgâst, já tot nuuvâi Oslost skammâmáánu pelimuddoost. Ive 2016 sun čaalij "MariAmira - fortellinger om flukt", maid sun ovdedij oovtâst Kongsbakken áámmátškoovlâ draamalinjá 2. luoka uáppeiguin.
Jienâčaittâlem.
Sämitige alguu vuáđuld Yle já Gutsy Animations -pyevtittemfinnodâh rähtiškuottii uđđâ Muumileehi-rááiđu orjâlâškielân, anarâškielân já nuorttâlâškielân. Johansen lii jienâčaittâlâm Muumieeni roolâ orjâlâškielâg rááiđust. Toos lasseen sun lii luuhâm sehe jieijâs já iáräsij kiirjijd páádán.
Muusik.
Johansen lii lávloo-uv. Ive 2001 sun jurgâlškuođij kanadalâš musikkár Leonard Cohen pittáid orjâlâškielân. Täid pittáid Johansen lii meid lávlum maŋgii lyeve alne. Ive 2002 sun uásálistij vuossâmuu keerdi Sámi Grand Prix -juoigâm- já lávlumkiišton. Sun uásálistij lávlumuásán pittáin "Mo nu gis lea", mon saanijd já nuotâ sun lâi jieš ráhtám. Ive 2005 almostum uđđâ orjâlâškielâg salmâkiirján Johansen lii čáállám já nuottim kulmâ saalmâ: nr 470, 562 já 589. Toos lasseen sun lii jurgâlâm oovtâ saalmâ ađai saalmâ 597.
Palhâšumeh.
Johansen lii finnim Sämirääđi kirjálâšvuotâpalhâšume jo kuohtii: ive 2012 kirjestis "Sárá beaivegirji" já uđđâsist ive 2016 kirjestis "Mun lean čuoigi". Njuhčâmáánust 2024 sun finnij Ibsen-palhâšume iävtukkâsvuođâ čaitâlmistis "Sálva Håndtak", mon vuosâeehid uárnejui čohčâmáánu 6. peeivi 2023 Hålogaland teatterist. Kuovâmáánust 2025 almostui almottâs, ete Broch Johansen lii oppeet iävtukkâssân Ibsen-palhâšumán, taan keerdi čaitâlmistis "Per Hansen". Taan-uv Ibsen-palhâšume sun vuoitij.
Pargoh.
Albumeh.
Nurâldâhskiäruh.
Johansenist lii pittá čuávuváá skiärust:
Kirjeh.
Johansen toimâttem kirjeh.
Johansen lii toimâttâm maaŋgâkielâsâš "Sámi skuvlahistorjá" -rááiđu oovtâst Svein Lundáin, Elfrid Boinein já Siv Rasmussenáin. Rááiđu lii luuhâmnáál neetist.